Klaus Hækkerup (S), 2000-04-06:
Det er en balancegang, men Socialdemokratiet er tilhænger af, at den balance ligger sådan, at der gives den størst mulige grad af åbenhed.
Så til forespørgslen, først vedrørende aktindsigt i EU
Justitsministeren har bemærket det, fru Anne Baastrup har også bemærket det, og jeg vil blot her gøre opmærksom på, at der er tale om et forslag, at det stadig er under behandling, at det stadig skal drøftes, og at jeg synes, det er hensigtsmæssigt, at forslaget har fælles regler om aktindsigt for både Kommissionen, Rådet og Europa-Parlamentet.
Jeg vil også godt medgive, at der er dele i det forslag, der ligger i dag, som også set fra vores synspunkt
er utilfredsstillende, uklart eller i strid med dansk praksis, f.eks. hvor ansøgning om aktindsigt skal indgives, hvordan den skal indgives, og om aktindsigt forudsætter statsborgerskab i et EU-land eller blot, at man bor i landet.
Men jeg regner med, som også justitsministeren sagde, at vi fortsat arbejder på at få regler i EU, der ligger så tæt op ad de danske regler som overhovedet muligt.
Vi er tilhængere af, at uklarhederne fjernes, og at der sikres den bredest mulige adgang til aktindsigt i EU's dokumenter, og jeg synes også, det er vigtigt, at vi får lavet regler, der gør, at det er sådan, at reglerne for aktindsigt i EU's dokumenter er de samme, hvad enten dokumenterne befinder sig i EU's forvaltning eller i medlemsstaternes forvaltning, så man ikke det ene sted kan gå ind og se det, der, om jeg så må sige, er hemmeligt det andet sted.
Så anføres det også i forespørgslen, at de enkelte ressortministre har beskåret offentlighedens adgang til aktindsigt.
Fru Anne Baastrup var også inde på det i sin begrundelse for forespørgslen her i dag.
Hvis vi tager afsæt i rapporten »Ændringer i offentlighedens ret til indsigt 1985-1999« fra Danmarks Journalisthøjskole er der dér gennemgået en række ændringer i aktindsigtreglerne.
Både ændringer i offentlighedsloven og ændringer i andre love er jo selvfølgelig Folketingets ansvar, og der har ved de konkrete lovændringer været lejlighed til for Folketinget at tage stilling eksplicit til spørgsmålet om, i hvilket omfang offentlighedsloven skulle være gældende.
Anderledes forholder det sig selvfølgelig med ændringer
Her er det den enkelte ministers ansvar, og som justitsministeren har været inde på, er det jo ganske begrænset, hvor meget den enkelte minister kan fravige offentlighedslovens regler.
Nu tillader tiden jo ikke at gå alle de enkelte eksempler igennem, der er nævnt i den omhandlede rapport, men når man læser dem igennem, så efterlader de det indtryk, at den konkrete afvejning, der har fundet sted ved beslutninger om undtagelser fra offentlighedsloven, på hvert enkelt område er en meget fin afvejning af på den ene side hensynet til at beskytte enkeltpersoners og private virksomheders oplysninger om økonomiske og andre forhold og på den anden side hensynet til, at det er helt afgørende for et velfungerende demokratisk samfund, at alle borgere har mulighed for indsigt i, hvad forvaltningen foretager sig.
Endelig som det tredje
nævnes spørgsmålet om aktindsigt i offentligt ejede selskaber og ved udlicitering.
Også på det område synes jeg reglerne forekommer rimelige.
Ser vi på det statslige område, f.eks. omdannelsen af Post Danmark og DSB til selvstændige offentlige virksomheder, er det jo igen Folketinget selv, der har taget stilling.
Jeg hørte godt Fru Anne Baastrup argumentere med, at det jo ikke var Retsudvalget, der havde behandlet den del af lovforslaget.
Nej, nu er vores tradition her i Folketinget jo den, at vi i forretningsordenen har fastsat, at hvert lovforslag behandles i et af udvalgene, nemlig det udvalg, der har hovedindholdet i det pågældende lovforslag som arbejdsområde.
Jeg tror ikke, at vi skal ændre på det princip, sådan at vi skal have lovforslag forelagt i flere udvalg, inden vi tager stilling til dem her i Folketingssalen.
Det må være op til partierne at koordinere den indsats, der skal gøres, hvis de mener, der er flere udvalg eller flere partifæller, der bør inddrages, for at de kan tage stilling til det. Lad mig slutte af med at sige, at vi i Socialdemokratiet fortsat er optaget af offentlighedslovens forvaltning i praksis.
Vi ser frem til behandlingen af dette spørgsmål i den redegørelse om vejledning om lovkvalitet, som justitsministeren også i dag bebudede vil komme, og som justitsministeren sagde regeringen vil udsende i dette forår.